D'acord amb el Decret 362/1986, de 18 de desembre (DOGC núm. 791, de 16.1.1987), pel qual es crea el distintiu Marca Q per a productes alimentaris de qualitat de Catalunya, i amb l'Ordre de 4 de maig de 1992 (DOGC núm. 1595, de 18.5.1992), per la qual s'amplia la relació de grups o sectors de productes alimentaris que poden gaudir de la Marca Q, en la qual s'inclouen, entre d'altres, els productes carnis;
En ús de les atribucions que m'han estat conferides,
Pot gaudir de la Marca Q la carn de porc que compleixi les característiques que defineix el Reglament establert a aquest efecte, el text del qual figura a l'annex d'aquesta Ordre.
Barcelona, 26 d'octubre de 2001
Reglament d'utilització de la Marca Q establert per a la carn de porc
D'acord amb el que disposa el Decret 362/1986, de 18 de desembre, sobre productes alimentaris de qualitat, pot gaudir del distintiu de la Marca Q la carn de porc que reuneixi les característiques definides en aquest Reglament i que compleixi tots els requisits que s'hi estableixen i els que la legislació vigent exigeix.
2.1 El Servei de Denominacions i Marques de la Direcció General d'Indústries i Qualitat Agroalimentària establirà un sistema de traçabilitat que garanteixi el seguiment des de la granja fins al punt de venda.
2.2 L'esmentat Servei i les delegacions territorials del Departament d'Agricultura, Ramaderia i Pesca facilitaran als interessats a produir carn de porc emparada per la Marca Q, el document que contingui l'esmentat sistema de traçabilitat.
3.1 El Servei de Denominacions i Marques de la Direcció General d'Indústries i Qualitat Agroalimentària establirà un pla de controls mínims per garantir el compliment d'aquest Reglament en totes les fases de producció i venda.
3.2 L'esmentat Servei i les delegacions territorials del Departament d'Agricultura, Ramaderia i Pesca facilitaran als interessats a produir carn de porc emparada per la Marca Q, el document que contingui aquest pla de controls mínims.
4.1 Els animals aptes per a la producció de carn de porc amb Marca Q han de procedir de races Duroc, Large White, Landrace, Blanc Belga, Pietrain i Hamshire.
4.2 El percentatge total d'intervenció de les races Blanc Belga i Pietrain en la formació del producte final no serà superior al 30%.
5.1 Els animals destinats a produir carn emparada sota la Marca Q han de procedir exclusivament de programes de producció en cicle tancat que incloguin la granja de naixement dels garrins i les granges d'engreix.
5.2 Les explotacions han d'estar inscrites al Registre d'adjudicataris de la Marca Q i només hi poden néixer, ser criats i/o engreixats porcs que estiguin destinats a produir carn emparada sota la Marca Q.
5.3 En qualsevol cas, les explotacions han de complir totes les condicions que s'estableixen en aquest Reglament i en la legislació vigent.
Les practiques utilitzades en la cria i l'engreix dels porcs han de ser les adients per obtenir un producte de la màxima qualitat i per permetre un desenvolupament harmoniós dels animals.
Pel que fa a les instal·lacions, els locals, l'utillatge, els equips i el transport, s'ha de complir en tot moment el que dicta la legislació vigent, i assegurar en tots els casos el benestar dels animals.
Sens perjudici del compliment de les normes generals sobre identificació de bestiar, tots els animals han d'anar identificats individualment amb un número, amb la lletra Q i la marca oficial de l'explotació, d'acord amb el sistema de traçabilitat que estableixi el Servei de Denominacions i Marques.
Les explotacions han de portar un llibre de registre, amb pàgines numerades, segellat i datat pel Servei de Denominacions i Marques, on hi constaran les dades següents:
Número de lot, nombre d'animals que el componen i número d'identificació de cada animal.
Data de sortida de l'animal i destinació.
Tractaments aplicats a cada animal (vacunes, etc.).
10.1 Es diferencien tres etapes en relació amb l'alimentació dels porcs destinats a produir carn emparada amb la Marca Q:
10.2 Les característiques dels pinsos utilitzats en la seva l'alimentació s'hauran d'ajustar al següent:
Subproductes de la indústria cerealista: màxim 10%.
Oleaginoses i subproducte d'oleaginoses: màxim 30%.
Lleguminoses (primera etapa): màxim 10%.
Lleguminoses (segona i tercera etapa): mínim 10%.
Subproductes de la indústria sucrera: màxim 5%.
10.3 Les formules de pinsos s'hauran de notificar al Servei de Producció Ramadera de la Direcció General de Producció Agrària i Innovació Rural d'acord amb el que estableix la legislació vigent.
10.4 En l'alimentació no es poden fer servir:
Els subproductes industrials no citats expressament a l'apartat anterior.
Els compostos que aportin nitrogen no proteic.
Els greixos de qualsevol naturalesa.
Les arrels, els tubercles i els seus derivats excepte en la segona etapa on s'hi permet un màxim del 10%.
Els productes que puguin donar sabors o coloracions atípiques a la carn.
Es prohibeixen, en la dieta dels animals, els additius del grup d'antibiòtics, coccidiostàtics i altres substàncies medicamentoses, així com els altres productes que estableixi la normativa vigent.
Totes les explotacions han de portar un programa definit d'higiene i profilaxi contra les principals malalties de l'espècie i han de complir en tot moment les normes sanitàries dictades per la Direcció General de Producció Agrària i Innovació Rural.
13.1 En cas de malaltia els animals s'han d'identificar i separar del lot i s'han d'allotjar en llatzerets expressament preparats.
13.2 Tots els tractaments s'han de fer sota control veterinari i s'han de consignar en detall al llibre d'explotació.
En tot moment s'han de respectar els períodes de supressió dels medicaments i s'ha de complir el que indica la legislació vigent sobre aquesta qüestió.
13.3 Amb independència del respecte dels períodes de supressió, no s'administrarà cap medicament o substància medicamentosa durant els darrers seixanta dies abans del sacrifici.
Si durant aquest període fos necessari aplicar tractament a un animal, aquest seria immediatament retirat del lot i la seva carn no seria apta per a ser comercialitzada amb la Marca Q.
Sacrifici i feinejat de la carn
El sacrifici dels porcs destinats a produir carn emparada amb la Marca Q només es pot realitzar en escorxadors que compleixin les normes que estableix el Reial decret 147/1993, de 29 de gener, pel qual s'estableixen les condicions sanitàries de producció i comercialització de carns fresques.
Els animals han de ser transportats als escorxadors en vehicles adients, de manera que no pateixin alteracions o molèsties que puguin afectar el seu estat, la integritat física o la qualitat de la carn.
La distància de transport mai no ha de superar els 250 km. En tot moment s'ha de complir la normativa comunitària sobre protecció dels animals durant el transport.
L'edat de sacrifici ha de ser com a mínim de 150 dies i el pes mínim de 110 quilograms.
Els mascles han d'haver estat convenientment castrats.
17.1 Els porcs emparats sota la Marca Q han de romandre en repòs un mínim de dues hores i un màxim de deu hores abans del seu sacrifici.
17.2 En aquest període, els animals han d'estar allotjats de manera clarament diferenciada, sense possibilitat de confusió amb els animals que no pertanyen a la Marca Q.
17.3 El sacrifici d'aquests animals s'ha de realitzar de manera separada de la resta d'animals, i queda totalment prohibit el sacrifici simultani.
La identificació de les canals s'ha de realitzar mitjançant una etiqueta d'acord amb el sistema de traçabilitat establert pel Servei de Denominacions i Marques del Departament d'Agricultura, Ramaderia i Pesca.
19.1 Les canals o peces comercialitzables emparades per la Marca Q s'han de vendre de manera separada de les altres carns i convenientment identificades.
19.2 En cas d'especejament, les peces han d'anar identificades amb el logotip de la Marca Q i amb un número que permeti fer el seguiment de la traçabilitat de la carn en els termes que estableix l'article 2.2 d'aquest Reglament.
19.3 En els punts de venda sempre s'ha de trobar el Certificat de Garantia, en el qual ha de figurar la data de sacrifici, el número d'identificació de la canal, el pes, el logotip de la Marca Q i l'empresa adjudicatària.
La carn de porc amb Marca Q també es pot vendre filetejada, envasada i etiquetada d'acord amb el que estableixen la normativa vigent i l'article 19 d'aquest Reglament.
En aquest cas l'especejament i el filetejat s'ha de realitzar en instal·lacions autoritzades per a aquesta finalitat.
Queda totalment prohibida la congelació de les carns i les canals.
La carn que procedeixi d'aquests animals ha de presentar un color rosat, amb greix de color blanc cremós i ha de ser consistent i de textura suau.
La facultat d'utilitzar la Marca Q és exclusiu per als que en són adjudicataris i no se'n pot cedir la utilització.
24.1 Poden ser adjudicataris de la Marca Q les persones físiques o jurídiques que compleixin els requisits que estableix el Decret 362/1986, de 18 de desembre, sobre productes alimentaris de qualitat, dedicats a la producció de porcs i/o a la comercialització de canals i que acreditin que disposen dels mitjans necessaris, propis o contractats, d'acord amb les característiques que s'especifiquen en aquest Reglament.
24.2 Quan s'escaigui, els adjudicataris han de presentar a la Direcció General d'Indústries i Qualitat Agroalimentària una còpia del contracte d'integració, degudament inscrit al corresponent Registre de contractes d'integració, i còpia dels contractes establerts amb els operadors contractats.
24.3 Els adjudicataris estan subjectes als drets i les obligacions inherents a la utilització de la Marca Q i són els responsables del seu ús.
El Servei de Denominacions i Marques portarà un Registre d'adjudicataris de la Marca Q de carn de porc en el qual s'indicaran les dades següents:
Emplaçament i situació de la totalitat de les instal·lacions que formen l'explotació, tant la de naixement dels garrins com la d'engreix, així com l'acreditació de la titularitat de l'explotació ramadera i, si s'escau, dades del contracte d'integració.
Característiques bàsiques i plànol de les instal·lacions de cria.
Fórmules dels diferents pinsos que s'utilitzin.
Emplaçament i situació de les fàbriques de pinsos subministradores, dels escorxadors on se sacrifiquin els animals, de les sales d'especejament i els magatzems emprats per dur a terme la seva activitat, així com dels punts de venda o empreses comercialitzadores.
En cas que alguna d'aquestes no sigui gestionada directament per l'adjudicatari, caldrà que en el contracte esmentat a l'article 24 s'hi especifiqui que l'entitat de control tindrà lliure accés a la totalitat de les instal·lacions que s'utilitzin directament o indirectament en relació amb la Marca Q.
Els adjudicataris han de presentar davant la Direcció General d'Indústries i Qualitat Agroalimentària justificants en els quals consti que les explotacions, els escorxadors, les sales de desfer o les altres instal·lacions utilitzades estan autoritzades i que compleixen la normativa vigent.
26.1 Els adjudicataris de la Marca Q han de contractar els serveis d'una entitat de control inscrita al Registre d'entitats de control i certificació de productes, de la Direcció d'Indústries i Qualitat Agroalimentària, per al control de la producció des de l'origen fins a la venda de la carn de porc als consumidors.
26.2 El contracte ha d'indicar els elements que formin part dels controls i la seva freqüència.
Aquests controls han de certificar la procedència dels porcs, les condicions de cria, l'alimentació, l'edat de sacrifici, el sacrifici i el condicionament dels porcs, les seves característiques en el moment de la venda i la traçabilitat.
Els esmentats controls han de ser aprovats pel Servei de Denominacions i Marques del Departament d'Agricultura, Ramaderia i Pesca i els requisits mínims s'han d'ajustar al pla de controls mínims a què fa referència l'article 3 d'aquest Reglament.
26.3 L'entitat de control ha de tenir, en tot moment, accés a totes les instal·lacions relacionades amb la cria, el sacrifici, l'especejament, l'emmagatzematge, el transport i la venda de la carn emparada sota la Marca Q.
26.4 Els informes sobre els resultats dels controls realitzats s'han de presentar per escrit a la Direcció General d'Indústries i Qualitat Agroalimentària.
Tota infracció d'aquest Reglament i de la legislació vigent sobre la matèria comportarà la suspensió de la inscripció al Registre i la retirada de l'autorització per utilitzar la Marca Q. L'adjudicatari sancionat no podrà tornar a sol·licitar el permís d'inscripció al Registre fins haver transcorregut el període de suspensió establert per la Direcció General d'Indústries i Qualitat Agroalimentària.
28.1 En el si de la Direcció General d'Indústries i Qualitat Agroalimentària es crea una comissió de seguiment formada per un representant de cadascuna de les empreses adjudicatàries de la Marca Q de carn de porc i un representant de cadascuna de les entitats de control, juntament amb els membres de l'Administració que es designin.
28.2 Aquesta comissió té com a funció donar suport a l'Administració i a les entitats de control i vetllar perquè tots els agents implicats compleixin la normativa de la Marca Q.
Per exercir aquesta funció la comissió ha d'informar sobre els aspectes que consideri oportuns de tenir en compte pel que fa a la concessió de la Marca Q, la retirada de la seva utilització i l'aplicació correcta de la normativa per part de l'entitat de control.